Legger ut fadderbrev fra i fjor, som Anbjørg har sendt ut på epost tidligere 
I februar/mars 2021 var det faddertur og det var noen herlige mennesker jeg kunne møte på flyplassen. Faddere som har vært med helt siden starten i 2003 og elever fra både Rosthaug videregående og Sigdal ungdomsskole + to ungdommer som var med sine bestemødre - fantastiske unge mennesker som Norge virkelig kan være stolte av. 
Vi var på besøk til alle skoler, helsesentret og båttur til slaveøya James Island. Det var mange opplevelser å ta med hjem og alle var storfornøyde med alt de fikk se og oppleve … og nye faddere strømmer inn til stor glede for våre kjære elever.
I dag har vi vel 2000 elever som får 15 års gratis utdannelse, fra førskole til å avslutte det hele med tre år på videregående. Vi har velutdannede lærere fra både lærerskole og universitet, derfor ligger våre skoler i sjiktet blant de beste i Gambia.
Sist år var andre året vi uteksaminerer elever på videregående og det var stor glede, vi ligger på 4. plass blant Gambias 123 videregående skoler. Vi hadde også den beste eleven på eksamen fra ungdomsskolen og det er andre gang vi har det på tre år.  Første gang i 2017 hvor vi hadde to flotte jenter som var to av Gambias beste.
På Førskolen når barna begynner snakker de først og fremt sitt lokale språk som er Mandinka eller Wolof. Små barn lærer fort så i løpet av første skoleår kan de snakke noe engelsk og etter tre år kan de både lese og skrive enkel engelsk. Butterfly Friends bruker et engelsk lære-/leseprogram som heter Jolly Phonics og det gir våre elever en bedre og enklere måte å lære engelsk på. Læreprogrammet er forfattet av to engelske kvinner.
Barneskolen gir elevene seks år med god undervisning, derfra går de til tre år ungdomsskole, for så å avslutte med tre års videregående. I løpet av denne tiden er det prøver hver måned, det er tentamen to ganger i året, og én eksamen i året. 
Våre elever blir invitert til diverse konkurranser – f.eks. stavekonkurranser for både elevene i Brikama og New Jeshwang og her ligger våre elever alltid på 1, 2 eller 3 plass. Fem elever fra første året på ungdomsskolen var invitert til yrkesveiledning - Workshop på Regional Office, Banjul. Vi hadde tre som vil bli ingeniør, en ville bli advokat og en matematiker. Det var tre jenter og to gutter, jentene ligger langt fremme.  
Dere faddere kan være meget stolte over å gi hjelp til Butterfly Friends elever. De er/blir velutdannet både med fag og oppdragelse, de vil bli til noe, de leser ekstra hver lørdag på skolen (hjemme er det i de fleste hjem ingen stol og bord og veldig lite med elektrisitet). De som skal opp i eksamen på barneskolen (sjette klasse), ungdomsskolen og videregående leser ekstra mye og sitter ofte i klasserommene til sene kvelden. Ungdommer i Gambia vil veldig gjerne bli til noe, de vil lese, de vil så gjerne få en god utdannelse, som en av våre flotte jenter sier, vi er ikke her bare for å være en kone, få barn og lage mat - vi vil ha et yrke, en god fremtid, vi forstår nå vi kan gjøre alt det som menn kan.
Helsesentret er fortsatt i drift med hjelp fra kvinner fra Tromsø og Arendal. Sentret er redusert med ansatte, men vi har tre jordmødre og det betyr at fødeavdelingen er i drift. Godt å vite gravide får hjelp når de kommer for å føde. Jordmor Jallow fortsetter med familieplanleggingen og gir P-stav til de som ønsker det. I dag har vi ca. 1000 kvinner med beskyttelse. Laboratoriet er åpent og sentret får malariamedisin fra helsedepartement. I tillegg har vi to renholdere.  Helsedepartementet gir ut vaksiner og vitaminer til babyer fire ganger pr. måned og det har de holdt på med i mange år. 
Jordmor Sukai Jallow er daglig leder av helsesentret. 
Det er det som er så fint med å være fadder i Butterfly Friends - vi er alle med på å forme landet Gambia til å bli et bedre land å bo i, gi unge mennesker muligheter, vi er med på rett og slett å bygge opp landet.
Butterfly Friends har i dag 10 tidligere elever som studerer på universitet og fire som går på yrkesskole takket være sine faddere som fortsetter og støtter etter de er ferdig på videregående.
Tusen hjertelig takk til dere alle – dere er ryggraden i Butterfly Friends uten dere, ingen barn på skole.  
Kjenner du noen som vil være med og hjelpe så sier vi tusen takk for det – våre 52 elever i videregående trenger hjelp for tre år, og vi har mange små som ønsker seg en fadder. 
Hver måned skal 160 ansatte ha lønn, alle elever og ansatte får varm mat hver dag, skolemateriell + strøm, vann og uniformer sys etter hvert for nå har vi vår egen skredder som sitter på skolen og syr.
Butterfly Friends har bygget opp alt – men for å kunne gi alle elever og ansatte god hjelp og holde alt ved like trenger vi hele tiden gode faddere som kan hjelpe oss og du er en av de 😊
Vi har fortsatt mange faddere uten epostadresse, har du en epostadresse send den gjerne til oss på sponsor@butterflyfriends.no
Hjertebildet er fra våre ungdomsskoleelever med en takk til oss alle.

